**Δήλωση του Περιφερειάρχη Αττικής κ. Γιώργου Πατούλη**

**κατά την υπογραφή της Σύμβασης για την αποκατάσταση του διατηρητέου κτηρίου της Βουλής στην οδό Φιλελλήνων 23**

*Βουλή των Ελλήνων, 23 Φεβρουαρίου 2022*

Χαίρομαι ιδιαίτερα που βρίσκομαι σήμερα εδώ, στο γραφείο του αξιότιμου Προέδρου της Βουλής, κ. Κώστα Τασούλα, με αφορμή την υπογραφή της Σύμβασης για την αποκατάσταση του διατηρητέου κτηρίου της Βουλής στην οδό Φιλελλήνων 23, έργο που θα γίνει με χρηματοδότηση της Περιφέρειας Αττικής, μέσω του ΠΕΠ Αττικής 2014-2020.

Γνωρίζω καλά πως ο κύριος Τασούλας, εκτός από τα σημαντικά του καθήκοντα ως Πρόεδρος της Βουλής, έχει ιδιαίτερο ενδιαφέρον και δείχνει ιδιαίτερη επιμέλεια στην προσπάθεια αποκατάστασης και ανάδειξης των κτιριακών δομών που ανήκουν στη Βουλή.

Η Περιφέρεια Αττικής και εγώ προσωπικά, καθώς και η Διαχειριστική μας Αρχή μέσω του Προϊσταμένου της Υπηρεσίας κ. Δημήτρη Δρόση, αμέσως, ενσκήψαμε με ιδιαίτερο ενδιαφέρον σε αυτό το έργο που έχετε εστιάσει και εσείς, κύριε Πρόεδρε. Σήμερα είναι μεγάλη η χαρά μας καθώς έχει διασφαλιστεί η χρηματοδότηση για την υλοποίηση του έργου ύψους 4.1 εκ. ευρώ, ποσό που κατοχυρώθηκε μέσω και της σχετικής νομοθετικής διαδικασίας περί δημοσίων έργων. Χαίρομαι επίσης που βλέπω σήμερα εδώ άξιους συνεργάτες της Βουλής και του Τεχνικού Συμβουλίου της Βουλής, καθώς και παλιούς γνώριμούς μου στην Τοπική Αυτοδιοίκηση.

Κλείνοντας θα ήθελα να επισημάνω, κύριε Πρόεδρε, ότι ως Περιφέρεια Αττικής είμαστε έτοιμοι, με τη δική σας καθοδήγηση, να συμβάλλουμε με χρηματοδότηση, στην ανάδειξη και άλλων κτιρίων τα οποία μπορεί να κηρυχθούν διατηρητέα, προς όφελος της ιστορικής και πολιτιστικής μας κληρονομιάς. Αποτελεί βαθιά μου πεποίθηση πως η αποκατάσταση και η ανάδειξη κτιρίων όπως το συγκεκριμένο, βοηθούν όλους μας να κατανοήσουμε την αξία της ιστορίας μας. Συγχαρητήρια σε όλους όσοι συνέβαλαν ώστε να φτάσουμε σήμερα στις υπογραφές της σχετικής σύμβασης.